‘কালা জাদু’র অভিযোগে বৃদ্ধাকে খাওয়ানো হল মূত্র ও কুকুরের বিষ্ঠা

ওয়েব ডেস্ক: ২০২৫ সালে দাঁড়িয়েও কুসংস্কার (Superstition) মুক্ত হয়নি সমাজ। তাই আবারও মর্মান্তিক ঘটনা ঘটল প্রত্যন্ত এক গ্রামে। ‘কালা জাদু’ (Black Magic) করার সন্দেহে এক সাতাত্তর বছরের বৃদ্ধাকে (Old Woman) মারধোর করার অভিযোগ উঠল প্রতিবেশীদের বিরুদ্ধে। এখানেই শেষ নয়, এই অভিযোগে বৃদ্ধাকে গরম রডের ছ্যাঁকা দেওয়ার পাশাপাশি তাঁকে মূত্র এবং কুকুরের বিষ্ঠা খাওয়ানোর অভিযোগও সামনে এসেছে। আর এই ঘটনা প্রকাশ্যে আসতেই প্রশ্নের মুখে মহারাষ্ট্র (Maharashtra) প্রশাসন।

মহারাষ্ট্রের অমরাবতী জেলায় ঘটেছে এই ঘটনা। জানা গিয়েছে, সম্প্রতি ওই বৃদ্ধার একা থাকার সুযোগে একদল প্রতিবেশী তাঁদের বাড়িতে চড়াও হয় এবং বৃদ্ধাকে মারধোর করতে শুরু করে। বছর সাতাত্তরের বৃদ্ধাকে এলোপাতাড়ি মারধোরের পাশাপাশি গরম রডের ছ্যাঁকা দেওয়া হয় বলেও অভিযোগ সামনে এসেছে।

আরও পড়ুন: দাতার হার্ট নিয়ে মেট্রো ছুটল, গ্রিন করিডর করে নজির হায়দরাবাদ মেট্রোয়

তবে এর পরেও অসহায় বৃদ্ধার প্রতি সহানুভূতিশীল হয়নি প্রতিবেশীরা। এরপর তাঁকে জোর করে মূত্র খাওয়ানো হয়। পরে আবার বৃদ্ধাকে কুকুরের বিষ্ঠাও খাওয়ানো হয় বলে জানা গিয়েছে। এত কিছুর পর আবার বৃদ্ধার গলায় জুতোর মালা পরিয়ে তাঁকে সারা গ্রাম ঘোরানো হয় বলেও অভিযোগ করেছেন তাঁর ছেলে এবং পুত্রবধূ।

সূত্রের খবর, গত ৫ জানুয়ারি ওই বৃদ্ধার ছেলে এবং পুত্রবধূ গ্রামে ফেরেন এবং ঘটনা সম্পর্কে জানতে পারেন। সবটা জেনে পুলিশের দ্বারস্থ হন তাঁরা। অত্যাচারিত বৃদ্ধার বিচার চেয়ে লিখিত অভিযোগও দায়ের করা হয়। এরপর নড়েচড়ে বসে পুলিশ। অমরাবতীর পুলিশ সুপার বিশাল আনন্দ জানান, পুরো বিষয়টির সত্যতা যাচাই করে যথাযোগ্য তদন্ত হবে। পাশাপাশি দোষীদের শাস্তি হবে বলেও প্রতিশ্রুতি দেওয়া হয় পুলিশের তরফে।

দেখুন আরও খবর: